SKRIFTLIG FORESPØRGSEL E-2262/99

af Ward Beysen (ELDR) til Kommissionen

(13. december 1999)

Om: Direktiv 96/92

Liberaliseringen af energimarkederne medføre en bølge af koncentrationer, og de første grænseoverskridende fusioner eller overtagelser er allerede på vej. Hvad mener Kommissionen om denne udvikling, og i hvilket omfang tages der højde for følgerne heraf for beskæftigelsen?

Direktiv 96/92(1) fastlægger de grundlæggende principper for åbningen af det europæiske elektricitetsmarked, i hvilken forbindelse der tilstræbes ækvivalente økonomiske resultater i medlemsstaterne. Kommissionens anden harmoniseringsrapport opsummerer forskellige aspekter, der mangler at blive reguleret med henblik på at sikre disse ækvivalente resultater, men nævner ikke den konkurrencefordrejende virkning af de forskellige ejendomsstrukturer blandt elektricitetsselskaberne i EU. På grund af forskellene i finansieringsomkostninger for private børsnoterede selskaber og offentlige selskaber stilles de private selskaber i stigende grad over for ulige konkurrencevilkår, såvel hvad angår overtagelsen af nye selskaber som det direkte udbud af produkter og tjenester på markedet. Hvilke foranstaltninger vil Kommissionen træffe for at modvirke denne fordrejning?

(1) EFT L 27 af 30.1.1997, s. 20.

Svar afgivet på Kommissionens vegne af Loyola de Palacio del Valle-Lersundi

(21. december 1999)

Som det ærede medlem meget rigtigt påpeger, skal Kommissionen sikre sig, at liberaliseringen gennemføres under hensyntagen til de mulige følger for elektricitetsindustrien. Det står klart, at der vil finde en omstrukturering sted, men det er ligeledes klart, at der er et presserende behov for at skabe konkurrence i denne sektor. Liberaliseringsprocessen styrker industriens konkurrenceevne i Fællesskabet og vil således have en positiv virkning for beskæftigelsen i energiintensive industrier. Den bringer desuden de enkelte borgere fordele. Efter de foreløbige resultater af en undersøgelse, Kommissionen netop har modtaget, faldt elektricitetspriserne for levering til private i perioden 1996 -1998 lige så hurtigt som de priser, industrien måtte betale.

Beskæftigelse henhører primært under medlemsstaternes kompetence, men Kommissionen anerkender behovet for, at den spiller en ledende rolle i denne sammenhæng, og den har indledt en undersøgelse af dette spørgsmål. Undersøgelsens formål er ikke at måle den kvantitative virkning for beskæftigelsen i elektricitetsindustrien. Dette er ikke muligt på grund af væksten i beskæftigelsen i de energiintensive industrier som følge af lavere elektricitetspriser, og det ville derfor give et forvrænget billede. Formålet er derimod at udbrede og lære af erfaringerne i lande, hvor liberalisering af elektricitetsindustrien allerede har fundet sted, og vejlede medlemsstaterne i omskoling af arbejdstagere, skabelse af ny beskæftigelse i nye sektorer inden for elektricitetsindustrien, beskrivelse af de arbejdspladser, der er størst risiko

for at miste, og gode metoder til at finde nyansættelse. Undersøgelsens første resultater forventes i begyndelsen af år 2000. Kommissionen vil meddele medlemsstaterne disse resultater, så snart den modtager dem, og derefter tage stilling til, hvilke nødvendige aktioner der skal træffes i det videre forløb.

I spørgsmålet om de mulige ulige konkurrencevilkår som følge af, at visse af virksomhederne er statsejede, mens andre er private, vil Kommissionen aktivt føre tilsyn med, hvad konkurrenterne foretager sig i elektricitetsindustrien ligesom i de andre industrier. Det er Kommissionens rolle at sikre, at statsejede selskaber eller selskaber i det hele taget for den sags skyld ikke får urimelige fordele, f.eks. på grund af statsstøtte, som andre selskaber ikke har adgang til. Kommissionen undersøger sammenlægninger og opkøb og andre begivenheder på markedet ud fra denne synsvinkel.